
 Senegaal kaa mayooɗ a cir akaa naa nqijlaa wiin we.



 Kaaga taxu boo, ngir fegoox a cir akeene, maat ne ñekaa wiin we.



 O yeng ole famb le paar a nanoox, mboƥ ne a nangilook.



 Ye da ngarna, a lay ee : fat fop a ñekook ardaba



 Kom naa no ñek kaa


 Maakaan fa Timaag a laamit a maam den ke refna ñek.



 Maam a lay ee, no fiic olaa yipeena foofi laa jegna teex, a dibeel o kiin.



 Maakaan a layin ee : layiro ke ta refna, ne ta fiꞌteel layo.



 Maamun a layin ee : mi keene andum teen, reti maa faapof.




 Maakaan fa Timaag a ngar na faap den, fo laamit den.



 Makaan: - Baab xar refu ñek?



 Timaag a doonin: - xa taxu ta fiꞌeel?



 Maakaan a lay ee : - ndax ne Maam a laytuuna a fiꞌteel?




 Baab Jegaan a eetit o jook-a-njal mboƥ ne.



 A lay ee : - ke nu laamitna, cegu o njiriñ oo.



 Ñek kaa saxnaa o wod-fo-ɓaal, boo a cir a mayu maafkiran.



 Kaa gayaa o kiim na cir a qaaxaɓ ake naa mbidaa.





 Ne ta fiꞌteel koy refu ne maam nuun a layna.



 Ndaa koy ba nu ndiid; kuu jiktanoona o wod, a hupaan.



 Maakaan fa Timaag a njal soo a inoox a ndet a ŋasik.



 Ñaal ke suuraa, ardaba a matiidaa, fop a mbaajaa


 Xaye refu ñek ke, baye fee a leelel baa xool.



 A pamb ake a mbakaa, wiin we o we ngaraa,



 ɓaatne, riir le na xa oto xe a nanoox. Ngoor ke naa ngaraa.



 Ye Suuperefe a fudooxna, doktoor ke iit a mbudoox.




 Yaaga, Saasaax fee, Meer fee, den fop o we moof a cungaa.



 Soo koy genar we a mbudoox, a eet o njoktoor kam den.



 Maaga ke naa fiꞌkeel fo ne ta fiꞌitkeel a nqoolante,



 Ye da mbadiidna, a pamb ake moƴo mbakaa, rew we ngimaa, a mboxaa.


 Ye da moofna baa ƈut, Saasaax eetu jang o ñuxur ole.



 Ta jook fop a njal, a laqan genar we simin fo ngidim.



 Ye ta layna baa ƴut, wiin we mbox, soo Meer a inoox,



 A pamb ake a mbak, rew fo goor a ndok no lang ole.





 Meer, yaa ta siminna baa ƴut, a gidim maat ne.



 O ngidim onqe a jof na keen a mosu le saxna.



 Kaaga a moƴ o gaꞌnoox yaa fa qetax a cir aqaaxaɓ ake.



 A pamb ake a ƥaatin o mbak boo ta fad me ta moofꞌina.


 Ye ta moofna, Paar a jang a perngel ale, a wuuq.



 Ye ta widna o lang ole, a sag no kelfa kaa.



 Ta fak tuus, soo a neꞌ gon no xe naa rokiidaa : Suuperefe,



 Giigim waa naƭtoox, a yoɗ a kim alaa Yaande Kodu Seen.




 Oleng waagatee dam xooxof, tiga jegatee damanam payes.



 Ye fop a mbecna baa naang suuy, Suuperefe a inoox.



 A lay ee : ye gidimuma a Roog fo Tuleerum, mexe simaa nuun.



 - Mbuud ne fela, wiin we a maya, ta lalit a keen nuun.




 - Mosiim o gaꞌ o xooy o jaaɓte nene.



 - Andyo ee Yaal Saax le a jega o ɗaay na nuun.



 - Mbanuu ta xooyitna, oleng naangee yoqaa. Kaaga cagu o.



 - Too it koy, a jara layel bo fop andtin neene.




 Ta lay a den ke jofna na cir a qaaxaɓ ake fo o wod-fo-ɓaal.



 Ye keene faafna, ta lay no njiriñ ñek fo ndoofeen.



 Ye jeetay fee a fagna, ñek ke a ndopel.



 Dogtoor ke a ngeenoox, goor fo rew a mbi ’ o lox.




 O ñeeñek a garit o ñamaak, o leng oxe a geenoor o janoon.



 Oxuu joonna o jeg leng na ñamaak, lakas na canoon.



 Maak we a ŋeemooxaa, xa teɓ axe loolaa.



 Dogtoor a fortangaa fo ligit yipe alkoon, a dalfo room ñekir ke.




 Maakaan a fadiida na dogtoor fee, a dalfo cooxit xa ƥayum.



 Ye ta roomeena, ɓiicee sax koy, oxene refu jambaar.



 Ta suuraa rek, Timaag a fadiidaa no ñeeñek we.



 Ya ta fadiidna, a coox a den xa ƥayum da ndoom.




 A ñekax ale fag, saate fee fop a ƥeera no ñeeñek we.



 Saasaax fa Meer fee andoona ee meen a yongu, a ngidmir.



 Gawul we mbakoogna a mboktel soo a nqaad.



 Timaag fa Maakaan soom yoqatu o mbiñ onqe.




 Ye ñeeñek we a nqaadna, Diibkoor a sogu feeñ.



 A soƥa fop a ƭeetlooxa ee, garee no ñekand olaa.



 Faapum fa yaayum a ƭeetaan maam muu refna, ndaa oleng gaꞌiran.



 Ye ta feeñna, fop a mbug o and me ta reeƭna.



 Yaa Diib koor a ƴufa ñek kaa


 Ye faap fee a xufuuna, a laamtin me ta reeƭna, ta diid.



 - Diib mam reeƭo ye wiin we a ñekooxaa ?



 Diib ee : - Kaam ñiitookꞌu na mbeel Maam, soo ɓeer a Mbeel Felu



 Faap : - A ñiitax soom boo a mbeel Maam ?




 Faap : - Diib layaam ndigil ! mam reeƭo ?



 Naaga koy Diib a sog o lay ee, kaa ta ɗasꞌu ɗuga njong maamum.



 Ndax jegaa jom? gendof fop a ñekook o ƴufaa ɗasaa.



 Fat koy o and ee kuu soƥoonga teen, wo fiꞌun xooxof.


 O nan oleene a wid saate fee, Diib



 a bet fop.



 No ekol ne ta jangtaa, fop a njeeran.



 Muse fee a fiꞌ njoktoor no ñek fo o njiriñum.



 Ye njoktoor ne ƴutna, Diib koor a sog o diid no xooxum.




 Tige faafa, coow le a giim boo fop a ndef no lakas.



 Kirand leng rek, Diibkoor a gat ekol fo xoox ɗom.



 Ñaal ƭik keꞌi, ñaamee, yeree, ndax a oqotooxaa a iinaa.



 Ceeƈ ne naanga mudaa daal jegkatee jam, cer ke sum jip.




 Kirand nuu refna koy ta ɓisel na Maam Ngoor, ta moosanin.



 Ndaa yoo a moos ake taxee ta wod. Neene ta ret dispeñseer.



 Na dispẽnseer faa, da soƥ maaga o lox o jigdu.



 Yaaga, Diib a milngiƈwaa fa den rek.




 Ye dogtoor fee gaꞌna keene, a laya den da atin irsaas.



 Ye ta fadiidna irsaas, da mbondnin no njong, a ƭeetin.



 Soo dogtoor fee a lay ee, kaa o goor ole a ɓookel.



 Ta bindanel ordonaas a xaƴel a xaad.


 Ye ta fadaa no mbind naa fo yaa oqotax ke songan lengoo.



 Oqotax ke a ƭom bo da ndet opitaal faa moƴna mat.



 Ye doktoor fee ɗeetuuna, a lay ee, oxene o nqoloƈaan damun.



 Naaga, Timaag fa Maakaan a mbadiidaa, yaam a and ke damna Diib.




 Maakaan a laamit a doktoor fee :



 - Xar refu o nqoloƈaan ?



 Timaag a matiid a yeŋnoox ndax ta nan ke naa laykeel.



 Dogtoor a lay ee : o nqloƈaan kaa oqotnooraa, too leeleek o wasil.



 Cer ke kaa ngelko sumaa, a kidof a yaxgaa.


 Ndaa koy, ñek o nqoloƈaan a jega. Ten naa xetoorteel jir le.



 O ñekooxangaa, jir le a songangaang maafkirang.



 Keene taxu boo rend, maat ne a at ñek ke no caate ke.



 Oxuu andoona yee ñekooxiro, baa damoonga, xan a ɗom.




 Diib-Koor, no we ñekꞌaandeena a fogu. Yaa fo ñek kaa, kaa ɗasꞌu.



 Maakaan a laamtaa : - ñak o ñeku atun kene ?



 Doktoor fee : - Iyoo moos, too koy jir xaaxaɓ oo.



 - Oxuu ñekooxeerna too matan waagaa daawkaa teen o mosangee daaw.


 Doktoor : - Maakaan, laamtof neene a jega njiriñ tigi.



 - O daawangaa jir le, cerof a njala ƥonax.



 - Jir le a garatangaa, ƥonax kaaga cer ke a ndaxtan.


 Ye dogtoor fee a xoolandaa keene fop, Diib oxe iinaa rek.



 Yaꞌum me ta moofna, oxe diid no ƭomel ole.



 Ten fo xooxum kaa ta loola rek, ñaal fo yeng.



 A yiifaa o ƥeem o ndew onqene wondooxna a cungaa Roog.




 Xaye, ye mbeet ne a xoolna, Maakaan fa Timaag a ndakooxiid.



 O jaf den refaxinu o ɗeetiid ne Diib a fiꞌna.



 No keene, kam den a dala jaf lene, yaam diib o xe joktooreel.



 Kam jeetaay fee, Diib a lay ee : ngoƭyo meene, ndikum xaɓ a nuun.




 Timaag a layin ee : - waagiro xaɓ a in, kaa i ñekoox boo ƈut.



 Diib :- Koo bug o lay ee, ñak o ñeku taxu um jir ?



 - Ndigil moƴu maa Roog, ndaa mosiim o and o njiriñ ñek.



 - Kene refu o mbaƈal, ƴufaa saaman, soo yen na baloor.




 Na cir a mayu, maat ne a geenna pexey pegoor.



 Ndaa yoo, fat ta soƥ wiin we mbiyee nen a Diib-Koor.



 O Wod no fop oo, kaa citaa jam no ƥasil.



 Kaaga fo kendum taxu boo ñek a ngaratangaa, baa oleng a yoq.




 Senegaal, saax jegu xooxum a refu, yaaga fa ndiiki a miña.



 Teendeer ke, peresidaa nahik a seqa saax le :



 Sedar Seeŋoor, Abdu Juuf, Ablaay Wad fa Maki Sal.



 Nen a saax ake njegna a qooq den, Senegaal a jega o daraapo.




 Niiw o daraapoo saaxof


 A jega daraapo, fak gime fo kañoor.



 Na Sedar Seeŋoor koy keene fop a yuuɓte.



 O daraapo leene naa laltaa a keen Senegaal mam muu ta refna.



 Ta far no njom ne, no mboƭtoor ne, na cang ale…




 No ndaƭatir na kaat a kaa, xaye, Timaag fa Maakaan a mbuudik.



 No ƴufand ole, wiin we may boo mbaagee o ngaꞌ.



 Naaga, da nqeɗ o koor o leng boo da suur mbaamir naa.



 Yaa koorooxaa a ciꞌna den, da ndefat mbaamir.




 O we ngooknoox a mbaajaa a kaat.



 Oxuu refna a ɗeetaa no mbaamirum.



 Da cungaa o feep ale a jib.



 Den fop a naang tek a nannooxaa.




 Me da ngeenooxna, owe jasnoora fo we naa ƈufaa.



 Ngoor ke o we yisa nen keeleemb, a cungaa o fiip ole.



 Yaa fiip olaa jibna, ngoor kaa a mbes pis kursu.



 No ngakand naa, Sebaan Njaay fee eetna a yoɗ xa ƥay.




 Fop a sawar a mboxaa.



 oxuu refna a foolwaa.



 wene a mbuuqaa apaax.



 boo muu fodoona o nanaa den.




 Xa buuq axe a mbi ’ naan xa qeel molaan : Senegaal ! Senegaal !



 No rew we, Njinde faru mbaamir, no hakand olaa, ta andoor mayu.



 Oleng waagatee dam xooxoof, Timaag fa Maakaan a mboolaa sipooxaa rek.



 Njide oxe hulooxa o daraapo le, a widaa o ƴufand ole.




 Maakaan fa Timaag, ye da nqaadaa, oxuu refna a fakooxaa.



 Maakaan : - Ke moƴaxama fel refu ne Njinde daɗitna den.



 Timaag : - Ke moƴaxama fel refu yaa oxe daɗna foonaa o daraapo le



 Maakaan :- ndikee ɗeetlooxaa keene, jegee naa ta felteerna.



 Took kaaga, da cooxin o daraapo le Senegal, ta hulooxin.



 Ke ta hulooxuuna fop, oxe ƴufaa, fop a mboxaa.



 Ndaa ke Maakaan a ɗeetlooxna, oleng neꞌee gon Sebaan Njaay.



 Senegaal rek o nanaa, xa taraapo xe a mboy-mboynataa.





 Daduk we ndaɗa no rew we nqooyel yaam a cooxel neexil.



 Senegaal eete xooy, Maali reef, Senegaal a ɓaato reef.



 Kaaga a lalit a keen Senegaal no mboƭtoor ne kam Afrik.



 No daduk we ndaɗna no rew we, Senegaal ɓaatu ŋaay.


 Timaag fa Maakaan a ƭaaya lool.



 Mbuud den ne xaye a jega o njiriiñ o maak.



 a taxa da moƴ o ngim mboƭtoor ne Senegaal.




 Xaye koy futbal jegu, no kirand ne.



 Maakaan fa Miñaan a nqes a mbaaƭaa a paas.



 Baab Aliiw a gar maaga xaye, a jopir fo tige, a ciꞌ a den a paas.



 No don-maax ole no futbaland ole, wiin we a may baa mbiꞌ yuuƥ.


 Senegaal naa xetaa fa Marok xaye. Fop a ngara no futbaland ole.



 Wene a ndokoox tuki nandu, a ngumnoox a ngimaa.



 Waana, a adin a pamb, a sewrubaa a seq xa poxir.



 Yoq we a muxuloox o daraapo le, lakas a mbi ’ in toki.



 Neene wiin we a mbaru o mbugrit, a ndamir soo a ndimleꞌiraa.



 Ke ne taxu um ƴookangaa o daraapo le rek um ɗaay.



 Timaag : laaya ndigil de o daraapo saax na jektaa saax laa.



 Ten naa laltaa yite saax leene jegu xooxum.


 Maakaan : keene fop taxu boo o naagaa ñaaƴaa boo gaꞌta yoɗeel, geenooxi.



 Timaag :- um foogee soldaar we soom mbaru ngeenoox.



 Maakaan : Xar taxu kaaga ? Xeƈa den soom ngenu no saax le ?



 Saax luu genoona, a niiw o daraapoꞌum no bargal of a fogu.




 Mayu andee keene. A ndama ee o daraapo, liir oo rek.



 Waaga koy moꞌu ƭomu, den ƭaanu baa njaɓ o yokel.



 Kaa um ɗaaya um ƴokangaa ole in kam xa taraapo.



 Keene refu a keen no Saasaax na saateꞌum.




 Jegaan fee nanoogna jeetaay fee Maakaan fa Timaag a ñarnoox.



 Mboƥ ne a mbiƈaqiloox, ta no daraapoo saax a saƭkin ke da layna.



 Jegaan : nu laya ndigil saƭku, o daraapo le naa jektaa in.



 Bo a taxa oxuu niiwuuna ɗagaa xooxof, oxuu niiwaƭaruuna deɓaa xooxof.





 Saate fee Bagi a jega ekol, ndaa Muse fa leng refu maaga.



 Ye ta jirna Muse fa nqas a atel maaga.



 Ye Muse fee a garna, a roka no pind ke fop. Ke ta eetna o fi ’ daal ten refu o andir fo fop.



 A reta no mbind Saasaax, mbind Elimaan, mbind Jaraaf mbind o Paar.



 O elew o jaɓu a cang


 Ke ta widaa kam saate fee fop, Maakaan oxe horan.



 Kom leng, Maakaan a ƴeewkaa, a xet fo ten.



 Ye ta simnuuna baa ƴut, Muse fee a laamtin gonum.



 Maakaan a cooxin gonum soo a laamtin oxe no ten.


 Muse fee a layin ee Roɓaand refu gonum, ta simel Juuf.



 Muse fee a laamtin :- ndax na ekol fee o jangtaa ?



 Maakaan ee : Iyo meen um jangtaa.



 Muse : No kalaas num refo?




 Maakaan : - Mexe no kalaas ƭikandeer ne.



 Muse : Wo kañ, mi naa janginkang rend, mbaa jaɓaa a cang?



 Maakaan : Iyo moos, a cang kaa fel, a faax.



 Muse : Xar taxu o lay ee a cang kaa faax ?




 Maakaan : Kaa taxaa o and kaa andꞌeeroona, fad muu refna.



 Maakaaan : xan o and iit naa o ñoowtaa na adna.



 Muse fee a foxanin, soo a layin ee : fiyaxoong xaarit.



 Naaga, Muse fee a suur, Maakaan a sag na ngas alaa.




 Ekol fee a wetaada, mboƥ ne o we njangataa.



 Kalaas ne Muse Roɓaand a jektooxa : rew we ngupu goor we.



 Keene koy a jaaxlanda a Muse fee sax fo xooxoodum.



 Kaaga taxu boo ñaal kene fop, oxe wargilooxaa tige.


 Yaam no moƴ o may ole, rew we naangee nqaƴeel a njang.



 Yaaga ekol jegee, rew mayu na saate fee a njanga baa njalaa.



 Waaga sax ñoxore ndax xa ƥiy xa tew axe a njang.



 Yooɓand rew we a tok ekol refu pexey ne ndax rew we a yokoox.


 No ndoonax laamit neene, kene Muse Roɓaan a layu:



 - no kalaas ne, rew we moƴu may, den moƴu njaɓ a cang.



 - oxe moƴna teen o jaɓ a cang refu Maakaan.



 An refu Maakaan, xar a fiꞌa kaa taxna ta jektoox ?


 Maakaan mosee tarde a cang nqes mbaa kirand.



 A xesangaa rok kam kalaas, ke Muse fee layaa rek haalun.



 Kuu muse fee layna too xooliran, ta laamtin.



 Cangel kuu ta bindna, a xaadangaa a jangin boo ta mok.




 Keene wañee dara no ke waruuna no calel mbind.



 Xan a ƴeewan a yaꞌum, a sooxanin, a laxadanin xa ƥaxañ.



 Fodee meene, ten naa yernaa cegel ke no mbind ne.



 Keene fop, pañitkiran o jang ke ta mbindna na ekol faa.


 Keene faaf, muu natoona fayarum, a jelaan.



 O jaɓ calel um fo o jaɓ nduleeerum o leng layatiran.



 A kaye um fa a safe ke ndefu ŋasirum no bodu.



 Xaariit fa leng iit a andane, ta ref Timaag, o pog faapum.




 Kene sax taxu bo Timaag a moƴ o jaɓ a cang no goor we.



 Timaag, muu Maakaan a refna, oxaa maaga, bo na mbaaw.



 Timaag a naangaan o damtaa na yerin ale na xa qeel axe.




 Na un ale sax, a damayii teen, ndax da mbaag o njang.



 A tefooƭ fa a piyooƭ Maakaan a supta apaax a Timaag.



 Muse fee a geenna mal xa elew axe niidna anddilax.



 Maakaan refu oxe doxneena weene yaam o yooɓand na den.


 Faap Maakaan fa yaꞌum kaa da mbelɗoox na xa ƥii den.



 A njaɓayo a cang, a niiw o daraapoo saax den.



 A njangkangaa, baa ndokaa kalaas, da ŋaayin o daraapoo le.



 Maakaan fee moƴna jaɓ a cang, ten naa yoɗaa o daraapoo le.




 Saax iit, xa teɓ xa cangu malun, den sequ o ndoofeen saax.



 Keene taxu boo a cang ale no mboƥ a laac a keen.



 Mboƥ ne faqoox den, a jega teen a keen a cektooxu.



 A cang, kuu sofuuna, ten moƴong o yooɓ, a hupong o njiriiñ.


 Wene a nqooyan jir a Cun, waana a nqooyan o ɓook.



 O ñakin o and a yaqooga mayu no ngentand faak.



 A damangaang, kaa cerof a sumaa, o jogoñel boo sendaa.



 Kuu ñaamoona koy o waslin, yaam kamof bugkee dara.



 O ɓook ole


 Cerof a sumangaa, kaa ta laynoorang too andkiro ke o layaa.



 Keene a atooga moꞌoor kam ngentand, yaa fo maak waa.



 Ñak o and cektir ke no jir le atoogu keene fop.



 Ndiiki jir le a ande too teex ke naa mbenqan a maya.



 Ndaa xar naa ataa o ɓook ?



 Maakaan fa Timaag a ndetanahin mbind dogtoor.



 Ye Maakaan fa Timaag a mbadiidna dispañseer, a soƥa wiin we may.



 Da ndalfo ndeef no we da soƥna maaga yaam den adooxu.



 Yaa dogtoor fee a sutooxiidna rek, a ƴok a den da ngeenoox.



 Naaga rek, ta xooy a den a laamit a den :



 - xar nu mbaaƭaa mene koy no puni cuy nene?



 Maakaan :



 - Ndiig ne xooɗ-a-xooɗ, o ɓook ole iit oxe xijna xa teɓ axe.


 - Keene taxu i ngar boo ƭeet pexey ndax mboƥ ne nqijkatee.



 Timaag ee :



 - o and ke naa ataa jir le iit xan a faax teen.



 Dogtoor :



 - and ke naa fiyan, soo and ne ta ɗaxteel, dara moƴiran.



 - ndaa koy regdinooxin moƴu woor, ten moƴu ñootin.





 Dogtoor fee a ɓis den na biro faa, a moofin a den.



 Dogtoor a gidim a den na kar ale fo ke atna den.



 A doon teen ee : ƥook ndew na cooxtaa jir le.



 Ndaa, mam ƥook ne a refaa baa waag o daaw o kiin ?


 Foofi le daagna, daaƭ le kam pind ke a naa ƭasnaa ƥook.



 Taxar niɓu ke no pind ke iit teen a mbogu.



 Maakaan : - nam foofi le fo daaƭ le a yoogtaa ƥook ke?



 Dogtoor : - ƥook, ndoƭ rek a bugu,


 - no poofi keene fo daaƭ leene a ɓoofaa baa woƈit.



 - a fiꞌangaan, ƥook ke a naang basaƈ a may meen,



 - a yengangaa, ta inoox a dibaa, a ɓuusaa foꞌoy.



 - a roomangaa oxaa ɓookeena, kaa ɓuusaa foꞌoyum, a xabtikin o lakas.


 Timaag: - Wal fo daag ole, xoox daaƭ le, na ñox o ɓook a fogu.



 Maakaan: - ndax keene soom refu pexey a ketax o ɓook?



 Dogtoor : - a yoqa pexey njegu njiriñ too o and ee maat ne kaa ciꞌin doole.


 Maakaan : - xar refu pexey feene koy Dogtoor?



 Dogtoor : - wondooxaa kam saŋke soom.



 Maakaan : - o naangaa wondooxaa ɗuyang saŋke, waaga daɗ o ɓook ole.



 Dogtoor: - iyo moos, ndaa fat ta soƥ saŋke ne a yernel.


 Timaag a foxoox:



 - nam saŋke yernitkeel too jegee o don ?



 Dogtoor :



 - yerin saŋke refu o xooƴin no teex ne naa raxaa ƥook.



 Ndaa o xooƴangaan, liilkino no njeeƈ.



 I ndam ee oxuu naa wondooxaa no saŋke yerne, daɗaa ƥook.


 Maakaan a ɓaat o gar fo laamit nqas :



 - oxe ɓookeena baa ƴut koy xa refatu pexeyum ?



 Ndax a waaga cooxeel dute, a ɗuumeel karite, a humanel teex ?



 Dogtoor :



 - waagiim o layee haꞌaa, yaam oxuu refna jegaa o ngim.



 - ɓiseen mbind dogtoor bo da ƭeet jir le ba ƈut.



 - a bargilax ale a laltangaa ee o ɓook oo, xan a ɗaxel.




 Timaag :



 - um nanangaa ke layoona daal, oxe ɓookeena kaa ɓiseel opitaal.



 Maakaan :



 - dogtoor, kaa layꞌu ee, jir lee a yaqa mayu no ngentand.


 Kaam bug o lay aꞌin nam keene a gartoogu?



 Dogtoor :



 - laya ndigil, andaa ee o ɓook kaa sumanda cer.



 A fiyangaan koy, we moƴoona o mer bugko neꞌaa.



 - o neꞌangaa o maak, mbaa o kendof, fogof a nqooykin.




 Oxe neꞌeena kaa xooykeel. da layin ee, oxe jirna wo a neꞌaa ?



 - fat ta inoox mbaa sutooxkiro mene. Leek-leek o sutanel gidi.



 A fiꞌangaan, no diid leene, o xafaa foofi, yipan o baad oxe.



 Roog a inangaan no keene, coow le a reefong.



 Keene fop, ñak o and o ɓook soom taxun.



 Ndok ye a cang ale a yoɓandna keene fop.



 Ten taxu a jara o layel ee : ngoor ke njangikyo!



 Kuu softanoona, ta moƴin o yooɓ,a hupin o njiriiñ.

